Den 53-årige mand fra Nibe, der tirsdag aften faldt over bord fra sin robåd nær Halkær Bredning i Limfjorden, er nu død, oplyser politiet. Ulykken skete kort før klokken 18.30, hvor en forbipasserende så den 53-årige ligge livløs omkring 150 meter fra kysten. Det lykkedes den forbipasserende at bringe ham i land, hvorfra han i helikopter blev fløjet til sygehuset i Aalborg. På sygehuset valgte lægerne at lægge ham i kunstig koma, men det lykkedes ikke at redde hans liv, og onsdag døde han på sygehuset. Årsagen til, at han faldt over bord, er ikke kendt. - Han kan have mistet balancen, da han var ved at trække garn op, men vi ved det reelt ikke, sagde vagtchef ved Nordjyllands Politi, Michael Hæstrup, tirsdag aften til Ritzau.

Opsummering:
En 53-årig mand, der tirsdag aften faldt over bord fra sin robåd i Limfjorden, er nu død.
  
 